Βράβευση Συλλόγου Κ.Ε.Φ.Ι. στα Healthcare Business Awards 2021

Με μεγάλη συμμετοχή επιφανών εκπροσώπων του ευρύτερου κλάδου της Υγείας, πραγματοποιήθηκε τη Δευτέρα 20 Σεπτεμβρίου η τελετή απονομής των βραβείων Healthcare Business Awards 2021 στο Κελλάρι Παπαχρήστου. Ο θεσμός που επιβραβεύει τις βέλτιστες πρακτικές επιχειρηματικότητας, καινοτομίας και κοινωνικής προσφοράς στον κλάδο της Υγείας, διοργανώθηκε με επιτυχία για 6η χρονιά από την Boussias Communications και το Health Daily.

Πρόεδρος της Κριτικής Επιτροπής των βραβείων ήταν φέτος ο Ακαδημαϊκός και πρώην Πρωθυπουργός της χώρας, κ. Λουκάς Παπαδήμος.

Την εκδήλωση τίμησε με την παρουσία της η Αναπληρώτρια Υπουργός Υγείας κα. Μίνα Γκάγκα, η οποία απένειμε και τις τιμητικές διακρίσεις. Από το υπουργείο Υγείας επίσης παρέστησαν ο Γενικός Γραμματέας Πρωτοβάθμιας Φροντίδας Υγείας, κ. Μάριος Θεμιστοκλέους και ο Γενικός Γραμματέας Υπηρεσιών Υγείας, κ. Ιωάννης Κωτσιόπουλος.

Η υπουργός κατά τον εναρκτήριο χαιρετισμό της τόνισε μεταξύ άλλων: «Θα ήθελα να δώσω συγχαρητήρια σε όσους βραβεύτηκαν, αλλά και σε όλους όσους δουλεύουν για το σύστημα υγείας, για τους ανθρώπους, για τα καινούργια φάρμακα, όσους εργάζονται στην έρευνα και καινοτομία, στην παροχή υπηρεσιών υγείας, και να τους υποσχεθώ ότι ως υπουργείο Υγείας θα βρισκόμαστε κοντά τους, στηρίζοντας κάθε προσπάθειά τους».

Στην τελετή αυτή ο Σύλλογος Κ.Ε.Φ.Ι. τιμήθηκε με τρία βραβεία.

Συγκεκριμένα, τα βραβεία που έλαβε ο Σύλλογος είναι:

* *Bronze βραβείο για το πρόγραμμα "Μαζί και στο Σπίτι"* στην κατηγορία «Δράσεις υποστήριξης / εκπαίδευσης μελών»
* *Gold βραβείο για το πρόγραμμα "Δικαίωμά μου"* στην κατηγορία «Δράσεις με στόχο την ενημέρωση / ευαισθητοποίηση / πρόληψη»
* *Platinum βραβείο για το πρόγραμμα "Δικαίωμά μου"* στην κατηγορία «Δράσεις με στόχο την ενημέρωση / ευαισθητοποίηση / πρόληψη»

*Τα βραβεία Platinum ήταν τιμητικές διακρίσεις για τις υποψηφιότητες που απέσπασαν τη μεγαλύτερη βαθμολογία από την κριτική επιτροπή στην κατηγορία τους.*

 Τα βραβεία παρέλαβαν για λογαριασμό του Δ.Σ. η Πρόεδρος του Κ.Ε.Φ.Ι. κυρία Ζωή Γραμματόγλου και η Αντιπρόεδρος, κυρία Μαίρη Χήναρη. Η Πρόεδρος ευχαρίστησε την Κριτική Επιτροπή και δήλωσε ότι ο Σύλλογος ξεκίνησε το πρόγραμμα «Δικαίωμά μου» από το 2012 και πλέον ενημερώνει για τα δικαιώματα ασθενείς και Συλλόγους ασθενών από όλη την Ελλάδα. Δεν παρέλειψε να επισημάνει στους παρόντες εκπροσώπους του Υπουργείου Υγείας ότι θα πρέπει να αναλάβει και η Πολιτεία την ευθύνη που της αναλογεί στην κοινωνική υποστήριξη των ασθενών.